สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 15 ธ.ค.59
16 ธ.ค. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (15 ธ.ค.) โดยดาวโจนส์เคลื่อนตัวเข้าใกล้แนวต้านที่ระดับ 20,000 จุด หลังจากสหรัฐเปิดเผยข้อมูลเศรษฐกิจที่แข็งแกร่ง ซึ่งรวมถึงจำนวนผู้ขอรับสวัสดิการว่างงานที่ปรับตัวลงมากกว่าที่คาดการณ์ไว้ในสัปดาห์ที่แล้ว และดัชนีความเชื่อมั่นกลุ่มผู้สร้างบ้านที่พุ่งขึ้นสูงสุดในรอบกว่า 11 ปี นอกจากนี้ ตลาดยังได้รับปัจจัยหนุนจากการที่นักลงทุนเริ่มซึมซับข่าวการปรับขึ้นอัตราดอกเบี้ยของธนาคารกลางสหรัฐ (เฟด)
ดัชนีเฉลี่ยอุตสาหกรรมดาวโจนส์ปิดที่ 19,852.24 จุด เพิ่มขึ้น 59.71 จุด หรือ +0.30% ดัชนี NASDAQ ปิดที่ 5,456.85 จุด เพิ่มขึ้น 20.18 จุด หรือ +0.37% ดัชนี S&amp;P500 ปิดที่ 2,262.03 จุด เพิ่มขึ้น 8.75 จุด หรือ +0.39%
 
ตลาดหุ้นยุโรปปิดบวก เมื่อคืนนี้ (15 ธ.ค.) โดยได้แรงหนุนจากการพุ่งขึ้นของหุ้นกลุ่มธนาคาร หลังจากธนาคารกลางสหรัฐ (เฟด) มีมติปรับขึ้นอัตราดอกเบี้ยระยะสั้นอีก 0.25% ในการประชุมเมื่อวันพุธที่ผ่านมา นอกจากนี้ เฟดยังได้แสดงความเชื่อมั่นต่อแนวโน้มเศรษฐกิจสหรัฐ ด้วยการปรับเพิ่มคาดการณ์การขยายตัวของเศรษฐกิจสหรัฐทั้งในปีนี้และปีหน้า
ดัชนี Stoxx Europe 600 เพิ่มขึ้น 0.9% ปิดที่ 358.79 จุด
ดัชนี CAC-40 ตลาดหุ้นฝรั่งเศสปิดที่ 4,819.23 จุด เพิ่มขึ้น 49.99 จุด หรือ +1.05% ดัชนี DAX ตลาดหุ้นเยอรมันปิดที่ 11,366.40 จุด พุ่งขึ้น 121.56 จุด หรือ +1.08% ดัชนี FTSE 100 ตลาดหุ้นลอนดอนปิดที่ 6,999.01 จุด เพิ่มขึ้น 49.82 จุด หรือ +0.72%
 
ตลาดหุ้นลอนดอนปิดปรับตัวขึ้น เมื่อคืนนี้ (15 ธ.ค.) โดยได้แรงหนุนจากหุ้นกลุ่มธนาคารที่ปรับตัวขึ้นอย่างแข็งแกร่ง และการที่สกุลเงินปอนด์อ่อนค่าลงเมื่อเทียบกับดอลลาร์สหรัฐ สืบเนื่องจากการประกาศปรับขึ้นดอกเบี้ยของธนาคารกลางสหรัฐ (เฟด)        
ดัชนี FTSE 100 ตลาดหุ้นลอนดอนปิดวันทำการล่าสุดที่ 6,999.01 จุด เพิ่มขึ้น 49.82 จุด, +0.72%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (15 ธ.ค.) เนื่องจากนักลงทุนยังคงวิตกกังวลเกี่ยวกับรายงานของกลุ่มประเทศผู้ส่งออกน้ำมัน (โอเปก) ที่ระบุว่า การผลิตน้ำมันของโอเปกปรับตัวสูงขึ้นในเดือนพ.ย.
สัญญาน้ำมันดิบ WTI ส่งมอบเดือนม.ค.ลดลง 14 เซนต์ หรือ 0.3% ปิดที่ 50.90 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ.เพิ่มขึ้น 12 ดอลลาร์ หรือ 0.2% ปิดที่ 54.02 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เกือบ 3% เมื่อคืนนี้ (15 ธ.ค.) หลังจากธนาคารกลางสหรัฐ (เฟด) มีมติปรับขึ้นอัตราดอกเบี้ยในการประชุมล่าสุด นอกจากนี้ การแข็งค่าของสกุลเงินดอลลาร์และข้อมูลเศรษฐกิจที่แข็งแกร่งของสหรัฐ ยังส่งผลให้นักลงทุนลดการถือครองทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนก.พ.ร่วงลง 33.9 ดอลลาร์ หรือ 2.91% ปิดที่ระดับ 1,129.80 ดอลลาร์/ออนซ์
สัญญาโลหะเงินส่งมอบเดือนมี.ค.ลดลง 1.26 ดอลลาร์ หรือ 7.3% ปิดที่ 15.958 ดอลลาร์/ออนซ์
สัญญาพลาตินัมส่งมอบเดือนม.ค.ร่วงลง 47.2 ดอลลาร์ หรือ 5.02% ปิดที่ 893.60 ดอลลาร์/ออนซ์
สัญญาพัลลาเดียมส่งมอบเดือนมี.ค.ดิ่งลง 26.90 ดอลลาร์ หรือ 3.7% ปิดที่ 705.65 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (15 ธ.ค.) โดยได้รับแรงหนุนจากการที่ธนาคารกลางสหรัฐ (เฟด) มีมติปรับขึ้นอัตราดอกเบี้ย และการที่สหรัฐเปิดเผยข้อมูลเงินเฟ้อที่แข็งแกร่ง
ดอลลาร์สหรัฐแข็งค่าขึ้นเมื่อเทียบกับเยน ที่ระดับ 118.13 เยน จากระดับ 116.20 เยน และแข็งค่าขึ้นเมื่อเทียบกับฟรังก์สวิส ที่ระดับ 1.0313 ฟรังก์สวิส จากระดับ 1.0172 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0415 ดอลลาร์ จากระดับ 1.0578 ดอลลาร์ ในขณะที่ปอนด์อ่อนค่าลงแตะ 1.2423 ดอลลาร์ จากระดับ 1.2616 ดอลลาร์ และดอลลาร์ออสเตรเลียอ่อนค่าลงเมื่อเทียบกับดอลลาร์ ที่ระดับ 0.7354 ดอลลาร์ จากระดับ 0.7451 ดอลลาร์